
Tämä kirja on omistettu kaikille maailman lapsille


Puijon kummitus -kirja on valloittava kummitustarina. Tarina kertoo, miten kiltti ja suloinen kummitus joutui Kuopion Puijon torniin. Ja mitä kaikkea kummitus puuhailee Puijolla ja ketä hän ikävöi.


Tarinan taustalla on ”puijolaisten” uskomukset Puijon tornin aaveesta ja lasten omat mielikuvitusystävät. Tarinan lomassa opitaan, mitä jääkauden jälkeen tapahtui ja miten vanha Kuopion kaupunki on.

Joko olet kuullut tarinan Puijon tornin kummituksesta? Kukaan ei tiennyt, mistä kummitus oli tullut Puijolle, eikä kukaan ollut nähnyt sitä, ei tietenkään. Kummituksethan eivät ole todellisia. Vai ovatko sittenkin? Tämä tarina kertoo siis Puijon kummituksesta. Kummitus oli pieni, suloinen ja yleensä hän oli iloinen, vaikka toisinaan hän oli yksinäinen ja surullinen.


Kummitus nautti siitä, kun Puijolla kävi vierailijoita. Hän seurasi innoissaan vierailevia ihmisiä, varsinkin kaikkia lapsivieraita. Hän hyöri mukana lasten leikeissä ja joskus jotkut vanhemmat ihmettelivät ylimääräistä kikatusta perheensä lähellä.

